Dosarul echipamentului olimpic: procurorii acuză, dar COSR nu dorește să-și recupereze banii de la cei care i-au dat țeapă la Rio! Parchetul e aproape gata cu rechizitoriul și prejudiciul, însă COSR a refuzat să se constituie parte civilă spunând că ”nu există prejudiciu”

luni, 12 martie 2018, 7:06





La un an și jumătate de la primul articol al Gazetei, procurorii de la Sectorul 1 și polițiștii de la Direcția de Investigare a Criminalității Economice sunt pe punctul de a încheia dosarul echipamentului contrafăcut purtat de lotul României în Brazilia.

Echipamentul Kappa a costat 130.000 de euro și s-a deșirat, s-a decolorat, s-a rupt.

Sportivii au fost cei care s-au revoltat, iar declarațiile fetelor de la scrimă și de la judo au fost clare și directe.

Ana Maria Popescu: ”Ne-a fost rușine! Până și delegația refugiaților a fost mai bine îmbrăcată decât noi!”.

Ziarul a urmărit dosarul de la poliție de-a lungul ultimului an și jumătate.

Și a aflat că, recent, COSR a votat să nu se constituie în parte civilă în procesul penal care va începe în curând!

”COSR apreciază că nu există prejudiciu și nu înțelege să suporte financiar expertiza dispusă de IGPR”, sună răspunsul COSR la o cerere a anchetatorilor.

sună răspunsul COSR la o cerere a anchetatorilor. Mihai Covaliu, președintele COSR, explică de ce au luat această decizie.

Oameni din interior povestesc însă pentru ziar că, de fapt, hotărârea nu a fost supusă la vot în Comitetul Executiv, deși în procesul verbal apare ”vot în unanimitate”.

de Mirela Neag, Răzvan Luțac și Cătălin Tolontan

”Curg ațele din noi!”, se enervează judoka Corina Căprioriu.

Pe 7 august 2016, Gazeta Sporturilor publica fotografii și mărturii ale sportivilor români participanți la Olimpiada de la Rio de Janeiro.

Echipamentului purtat de olimpicii români în Brazilia ”arată și se comportă ca și cum ar fi contrafăcut”, după expresia unui înotător.

Inițial, sportivii vorbesc cu ziarul doar sub anonimat.

COSR atacă redacția cu vechea retorică: ”Care sunt sursele? De ce stârniți un scandal în plină Olimpiadă?!”.

Culoarea din treninguri iese pe pielea sportivilor

Dovezile încep să curgă.

Unul dintre românii de la natație se dă cu Autan împotriva țânțarilor pe picior, iar vopseaua de pe pantalonii de trening iese și-i albăstrește piciorul!

Ziarul publică gamba lui care poartă o pată involuntară, ca o glifă a rușinii.

Rio de Janeiro este socotit printre cele mai spectaculoase peisaje urbane ale lumii.

Olimpiada reprezintă întâlnirea de gală a spectacolului sportului, o dată la patru ani.

Fiecare țară dintre cele 207 participante se străduiește nu doar să performeze, ci și să se reprezinte cât mai bine.

Dar sportivii noștri fac notă discordantă.

”Scrimerei Simona Gherman i s-au rupt pantalonii după două purtări”.

Logoul campaniei Team Romania, pentru care sponsorul Dedeman plătise 1 milion de euro, într-un efort de susținere a ideii olimpice, se dezlipește de pe echipament precum un fake din cel mai ieftin.

Firma fondată de Morariu și Dobrescu

COSR reacționeză din nou.

130.000 de euro a costat echipamentul de prezentare al României la Rio

De data asta șefii olimpismului recunosc că au o problemă, dar vin și cu teoria conspirației.

A doua zi, pe 8 august, Gazeta publică recunoașterea firmei Pax Creative.

Pax admite problemele.

Apar și emailurile prin care firma reclama către intermediar calitatea îndoielnică a echipamentului firmei italiene.

Ziarul descoperă că Pax Creative fusese fondată de președintele COSR Octavian Morariu și de secretarul general Ioan Dobrescu.

Cei doi părăsesc firma la scurt timp după fondare.

Pax ajunge pe mâna șefei de cabinet a lui Morariu și capătă 257 de contracte de la cluburile publice. Datele au ca sursă analiza făcută pentru ziar de X-SPEND Consulting, o companie specializată în achizițiile din SEAP.

COSR: ”Scrimerele și-au ales măsuri strâmte!”

De la înălțimea poziției de ”Nemuritor”, membru al CIO, Morariu se revoltă împotriva dezvăluirilor ziarului.

El și colegii săi din COSR lansează simultan mai multe explicații:

Dezvăluirile din Gazetă ar fi făcute la îndemnul lui Marius Vizer, președintele Federației Internaționale de Judo și un opozant tradițional al conducerii Morariu – Dobrescu. Mai ales că unii dintre cei care reclamaseră șefilor echipamentul erau chiar cei din delegația de judo. Sportivi înșiși sunt fițoși și nerecunoscători. ”La COSR s-a lucrat luni întregi. Și sâmbăta, și duminica! Dacă sunt probleme, unde este solidaritatea olimpică de care se vorbește?”, spune Carmen Tocan, responsabila juridică a forului olimpic, prezentă la Rio. Totul e o încercare de a submina încrederea lotului și a sportivilor în șansele la medalii.

”Apropo de pantalonii care s-au rupt la scrimă, scrimerele și-au ales măsuri strâmte” Carmen Tocan, șefa Biroului juridic de la COSR

Aceste declarații ale șefilor olimpici, care reclamă cochetăria campionilor, ca și cum problema era că scrimerele doriseră să arate bine, îi irită pe sportivii de la Rio.

Ei aleg însă să vorbească în continuare sub condiția confidențialității.

Poliția descinde la sediul COSR, Petrache demisionează

La peste 10.000 de kilometri distanță, în țară se sparge bula.

La două zile după articolul din ziar, poliția face percheziții la COSR.

După încă 48 de ore, președintele COSR Alin Petrache anunță că demisionează din funcția de președinte, asumându-și concomitent rezultatele sportive modeste și povestea cu echipamentul.

Alin Petrache pleacă urgent la București, împreună cu jurista Carmen Tocan.

Pentru câteva zile, în sediul elegant al COSR de lângă Arcul de Triumf sunt mai mulți polițiști decât angajați.

Lovitura de teatru de pe ”Otopeni”

La întoarcerea în țară, sportivii dau cărțile pe față.

Nu ziariștii, ci oficialii delegației sunt cei care au lezat încrederea sportivilor.

În numele singurelor medaliate cu aur de la Rio, echipa de spadă, Ana Maria Popescu rostește chiar pe aeroport ce s-a întâmplat.

”Oameni de la care mă aşteptam să fie în aceeaşi echipă cu mine au fost primii care au dat cu pietre şi nu mi se pare normal. Noi aveam o glumă între noi că suntem îmbrăcaţi de la ajutoare. Era o glumă cu un gust sărat, amar, pentru că nu puteam să ne amuzăm de treaba asta”.

”Pot să vă spun că până şi echipa refugiaţilor, 10 atleţi sub steagul CIO, erau undeva lângă noi, puţin mai sus, arăta mai bine” Ana Maria Popescu, scrimă, campioană olimpică la Rio

Fetele de la judo le susțin și ele.

În curând, dosarul va fi trimis în instanță

Trec lunile.

Ziarul urmărește cazul și publică faptul că dosarul echipamentului Kappa a ajuns la Direcția de Investigare a Criminalității Economice din IGPR.

Se scurge un an și jumătate de la scandalul echipamentului.

În acest moment, conform informațiilor redacției, dosarul se află pe ultima linie dreaptă la Parchetul de pe lângă Judecătoria Sectorului 1.

Procurorii au calculat prejudiciul.

Vor fi inculpați.

Dosarul va fi trimis în curând în instanță.

Poliția a întrebat COSR dacă se contituie în parte civilă în dosarul care va ajunge în tribunal, ca să-și recupereze prejudiciul.

47 a fost locul ocupat de România la Rio, în clasamentul unde primul criteriu sunt medaliile de aur

Iar COSR a refuzat!

Cum?

”COSR apreciază că nu există prejudiciu”

COSR și-a angajat o casă de avocatură, comportându-se mai degrabă ca un suspect, decât ca un păgubit.

Gazeta a aflat că, pe 12 decembrie 2017, IGPR a trimis COSR adresa nr. P/572672/SI/ECI prin care-i solicită să suporte financiar o expertiză dispusă de Direcția de Investigare a Criminalității Economice ”în dosarul penal ce are ca obiect cercetarea modului în care reprezentanții COSR au achiziționat echipamentul sportiv pentru Rio 2016 precum și autenticitatea acestuia”.

De asemenea, IGPR întreabă COSR dacă se constituie în parte civilă.

În ședința din 15 decembrie 2017, Comitetului Executiv al COSR votează angajarea unei case de avocatură ca să se consulte, înainte de a răspunde poliției.

Iar în ședința din 10 ianuarie 2018, Comitetul Executiv ”aprobă cu unanimitate de voturi formularea răspunsului” pentru IGPR.

Care e răspunsul?

„Conform concluziilor opiniei legale, COSR nu înțelege să se constituie parte civilă, întrucât apreciază că nu există prejudiciu și nu înțelege să suporte financiar expertiza dispusă de IGPR” Răspunsul COSR către Poliție

Așadar, COSR nu se consideră prejudiciat de firma Pax, care i-a livrat echipamentul.

Și, fără să facă nicio expertiză, COSR refuză să se îndrepte acum împotriva celor despre care procurorii cred că au păgubit instituția olimpică.

Covaliu: ”Nu e normal să le dăm noi bani pentru a ne ancheta!”

Președintele COSR, Mihai Covaliu, spune că ”dorim ca Poliția să termine cât mai repede aceste cercetări, să ne comunice ce a descoperit pentru a vedea ce avem de făcut. Abia atunci, COSR o să știe clar ce trebuie să facă. Dacă s-a stabilit prejudiciu, o să ne constituim parte civilă”.

-Dar de ce nu v-ați constituit acum parte civilă?

-Nu ni se pare normal să plătim noi expertiza. E ca și cum Poliția te cercetează pe tine și vine acasă la tine și-ți cere bani să te cerceteze mai departe! Nu e normal să le dăm noi bani pentru a ne ancheta!

Din cuvintele șefului instituției, COSR se consideră anchetat.

COSR este extrem de reticent și de defensiv.

Numai că oamenii din conducerea forului olimpic, despre care procesul verbal susține că ”au votat unanim”, își amintesc într-adevăr discuția, dar nu și să se fi supus la vot!

Unul dintre aceștia spune: ”Normal ar fi să ne intereseze cine și de ce ne-a prejudiciat și să facem noi înșine o expertiză, un audit”.

Ce s-a întâmplat aflați în ziarul de mâine.